ተባብሶ በቀጠለው የሱዳን ህዝባዊ ተቃውሞ ሰዎች እየታሰሩና እየተገደሉ መሆኑ ተገለጸ
ተባብሶ በቀጠለው የሱዳን ህዝባዊ ተቃውሞ አሁንም ድረስ ሰዎች እየታሰሩና እየተገደሉ መሆኑ ተገልጿል፡፡በህክምና በህግና በመምህርት የስራ መስኮች የተሠማሩ የሀገሪቱ ዜጎች ህዝባዊ አመጹን በመቀላቀል ተቃውሞአቸውን ያሰሙ ሲሆን የፀጥታ ኃይሎች ለተቃውሞ አደባባይ የወጡ ዜጎችን ለመበተን አስለቃሽ ጭስ መተኮሱ ተነግሯል፡፡በሱዳን የተቀሰቀሰው ህዝባዊ ተቃውሞ አሁንም እንደ አዲስ በተደራጀ መልኩ እንደቀጠለ ነው፡፡በመቶዎች የሚቆጠሩ ጠበቆች ዶክተሮችና የዩኒቨርሲቲ መምህራን ህዝባዊ ተቃውሞውን በመቀላቀል ሰላማዊ በሆነ መንገድ ተቃውሟቸውን በአደባባይ አሰምተዋል፡፡ይህን ተከትሎም የሱዳን ፖሊሶች እና የፀጥታ ሀይሎች ሰላማዊ በሆነ መንገድ ለተቃውሞ አደባባይ የወጡ ዜጎችን ለመበተን አስለቃሽ ጭስ ተጠቅመዋል፡፡እነዚህ የፀጥታ ኃይሎች በርካታ ቁጥር ያላቸውን ፖለቲከኞች፣ባለሙያዎችን እና የመብት ተሟጋቾችን ማሠራቸውም ነው የተነገረው፡፡ምንጮች ለሱዳን ትሪቡን እንደገለጹት የሪፐብሊካን ፓርቲ አባል የሆኑትን አስማ ሞሃመድንና የናሽናል ኡማ ፓርቲ ዋና ፀሀፊን ጨምሮ በርካታ ፖለቲከኞች ታስረዋል፡፡በጥብቅና ስራ የተሰማሩ የሀገሪቱ ዜጎች በሀገሪቱ ከፍተኛው ፍርድ ቤት ፊት ለፊት ያሰሙትን ተቃውሞ ተከትሎ በርካታ ጠበቆች ለእስር ተዳርገዋል፡፡የካርቱም ዩኒቨርሲቲ ተመራቂ ተማሪዎች በዩኒቨርሲቲው ፊት ለፊት ተቃውሞ ለማድረግ ሲንቀሳቀሱ በነበረበት ሰአት አስለቃስ ጭሽ በመጠቀም ተማሪዎቹን በትኗል፡፡በሌላ በኩል ደግሞ በሀገሪቱ መዲና ካርቱምና በሌሎች አካባቢዎች በሚገኙ ሆስፒታሎች የሚሰሩ ደክተሮችም የፀጥታ ሀይሎች በሰልፈኞች ላይ ኃይል እየተጠቀሙ ነው የሚሉ መፈክሮችን አንግበው ተቃውሟቸውን አሰምተዋል፡፡የዶክተሮቹን ተቃውሞ ተከትሎ በካርቱም የሚገኙ መድሓኒት ቤቶች ተዘግተዋል፡፡  በመዲናይቱ የሚገኙ በርካታ መምህራንም የመምህራንን ግድያ በመቃወም በካርቱም ጎዳናዎች ሰልፍ አካሂደዋል፡፡ካሳለፍነው የፈረንጆቹ ታህሳስ አስራ ዘጠኝ ጀምሮ በተለያዩ የሱዳን ከተሞች መጠነ ሰፊ ተቃውሞዎች ተካሂደዋል፡፡ እነዚህ የተቃውሞ ሰልፎች አሁንም እንደቀጠሉ ናቸው፡፡የነዳጅና የዳቦ ዋጋ ጭማሪን ተከትሎ የተቀሰቀሰው ይህ ተቃውሞ አሁን ላይ ፕሬዝዳንት አልበሽር ሥልጣናቸውን ያስረክቡ በሚል እንደቀጠለ ይገኛል፡፡በተከሰተው አመጽ 29 ሰዎች መሞታቸውን የሱዳን ባለስልጣናት ቢያስታውቁም አምነስቲ ኢንተርናሽናልን ጨምሮ ሌሎች ታማኝ ምንጮች የማቾች ቁጥር ኃላፊዎቹ ከገለጹት በእጥፍ እንደሚበልጥ አመላክተዋል፡፡